SK Úradný vestník Európskej únie C 133/30

Stanovisko Európskeho hospodárskeho a sociálneho výboru na tému „Návrh rozhodnutia Európskeho parlamentu a Rady o dočasnej výnimke zo smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve“

COM(2012) 697 final – 2012/328 (COD)

2013/C 133/06

Spravodajca: Antonello PEZZINI

Rada sa 5. decembra 2012 rozhodla podľa článku 192 ods. 1 Zmluvy o fungovaní Európskej únie prekonzultovať s Európskym hospodárskym a sociálnym výborom

„Návrh rozhodnutia Európskeho parlamentu a Rady o dočasnej výnimke zo smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve“

COM(2012) 697 final – 2012/328 (COD).

Odborná sekcia pre poľnohospodárstvo, rozvoj vidieka a životné prostredie poverená prípravou prác výboru zverila vypracovanie stanoviska spravodajcovi Antonellovi PEZZINIMU a stanovisko prijala 29. januára 2013.

Európsky hospodársky a sociálny výbor na svojom 487. plenárnom zasadnutí 13. a 14. februára 2013 (schôdza z 13. februára) prijal 136 hlasmi za, pričom nikto nehlasoval proti a 3 členovia sa hlasovania zdržali, nasledujúce stanovisko:

1. Závery a odporúčania

1.1 Výbor s presvedčením zdôrazňuje, ako už nakoniec tvrdil aj v iných stanoviskách, že pre boj proti zmenám klímy a pre konkurencieschopnosť európskej leteckej dopravy má zásadný význam globálne riešenie otázky obchodovania s emisnými kvótami a vytvorenie jednotného európskeho vzdušného priestoru. Toto riešenie musí byť funkčné a musí priniesť súbor predpisov, ktoré budú v súlade s príslušnými cieľmi.

1.2 Výbor preto víta iniciatívu, ktorá plánuje zaviesť moratórium na uplatňovanie systému obchodovania s emisnými kvótami pre letecké spoločnosti prevádzkujúce lety do a z Európskeho hospodárskeho priestoru na obdobie, kým nebudú známe závery rokovaní na celosvetovej úrovni.

1.3 EHSV sa však domnieva, že je dôležité, aby sa všetky regióny na svete dohodli na znížení emisií CO2 pri medziregionálnych letoch.

1.4 Výbor upozorňuje na nebezpečenstvá, ktoré z toho vyplývajú pre konkurencieschopnosť európskej dopravy. Počas tohto moratória plánovaného pre Európsky hospodársky priestor budú cestujúci letov v rámci EÚ platiť poplatky, zatiaľ čo ostatní cestujúci nie.

1.5 Výbor preto žiada, aby Rada a Parlament za podpory Komisie výrazne podnietili urýchlené nájdenie riešenia, založené na globálnom prístupe, a zamedzili nespravodlivým sankciám a narušeniu hospodárskej súťaže, čo by spôsobilo spomalenie rozvoja konkurencieschopnosti a zamestnanosti, čo by bolo v jasnom rozpore so stratégiou Európa 2020, ktorú všetci podporujú.

2. Úvod

2.1 Európska smernica 2008/101/ES, ktorá od roku 2012 do európskeho systému obchodovania s emisnými kvótami CO2 zahŕňa aj leteckú dopravu vrátane dopravcov z krajín mimo EÚ, bola v poslednom rozsudku Súdneho dvora EÚ označená za zákonnú. Na túto smernicu sa sťažovali niektoré severoamerické letecké spoločnosti, ktoré zastávali názor, že táto európska norma porušuje niektoré medzinárodné dohody (1).

2.2 Podľa súdu uplatňovanie systému obchodovania s kvótami skleníkových plynov na leteckú dopravu neporušuje ani uvádzané zásady medzinárodného zvykového práva, ani dohodu „Otvorené nebo“. Európska legislatíva teda sleduje ciele Kjótskeho protokolu, podľa ktorého sa mala uzavrieť dohoda o emisiách skleníkových plynov z lietadiel v rámci Medzinárodnej organizácie pre civilné letectvo Organizácie Spojených národov (ICAO).

2.3 Ako odpoveď na pokrok v medzinárodných rokovaniach a aby sa okolo nich vytvorila pozitívna atmosféra, Komisia hodlá neeurópske lety dočasne vyňať zo systému obchodovania s emisnými kvótami CO2 (ETS).

2.4 Systém obchodovania s emisnými kvótami v súčasnej dobe stanovuje, že podnikom, pre ktoré platí povinnosť znížiť emisie, budú vydané kredity rovnajúce sa množstvu emisií CO2 v tonách, ktoré môžu vypúšťať, pričom tieto kredity budú z roka na rok nižšie. Podnikom, ktoré dokážu emisie znížiť viacej, než je ich povinnosťou, budú pridelené rôzne kredity, ktoré budú môcť predať podnikom menej „schopným“ a tým, ktoré ich budú najviac potrebovať. Smernica o obchodovaní s emisnými kvótami je od roku 2012 rozšírená aj na oblasť leteckej dopravy pre všetky lety s príletom či odletom na európskych letiskách, s povinnosťou zúčtovávať emisie a zapojiť sa do mechanizmu obchodovania s emisnými kvótami, pričom v apríli 2013 uplynie lehota na prvé odovzdanie kvót.

2.5 Na to, aby sa v rámci ICAO ľahšie dosiahla celosvetová dohoda, bola potrebná dočasná výnimka zo smernice EÚ o obchodovaní s emisnými kvótami týkajúca sa aktivít smerujúcich na letiská mimo EÚ alebo aktivít vychádzajúcich z týchto letísk s cieľom zaručiť, aby neboli prijímané žiadne opatrenia proti leteckým operátorom, ktorí nespĺňajú vykazovacie povinnosti v súlade so smernicou spred 1. januára 2014 v súvislosti s prichádzajúcimi a odchádzajúcimi letmi na letiskách EÚ.

2.6 Navrhovaný postup by však mohol znížiť konkurencieschopnosť európskej leteckej dopravy voči medzinárodnej leteckej doprave práve v čase hospodárskej recesie: „zmrazenie“ predpisov o obchodovaní s emisiami na jeden rok v očakávaní medzinárodnej právnej úpravy o emisiách z leteckej dopravy (celosvetový mechanizmus založený na trhových zásadách) by sa netýkalo leteckej dopravy v rámci EÚ.

2.7 Výbor sa nazdáva, že práve s cieľom predísť takýmto sankciám a narušeniu hospodárskej súťaže by táto výnimka mala byť striktne dočasná a mala by sa uplatňovať len v súvislosti s prevádzkovateľmi lietadiel, ktorí buď nezískali bezplatné kvóty, alebo vrátili všetky bezplatné kvóty, ktoré im boli pridelené v súvislosti s takýmito činnosťami v roku 2012. Z toho istého dôvodu by sa tieto kvóty nemali zohľadňovať pri výpočte príslušných práv.

3. Návrh Komisie

3.1 Cieľom návrhu rozhodnutia je — odložiť lehoty tým, že sa pre prevádzkovateľov lietadiel, ktorí prevádzkujú lety do a z Európskeho hospodárskeho priestoru, dočasne odloží uplatňovanie povinnosti obchodovať s emisiami; — zaručiť, aby neboli prijímané žiadne opatrenia proti leteckým operátorom, ktorí prevádzkujú lety do a z Európskeho hospodárskeho priestoru a ktorí nespĺňajú vykazovaciu povinnosť v súlade so smernicou 2008/101/ES spred 1. januára 2014; — pokračovať v plnom uplatňovaní predpisov o obchodovaní s emisnými kvótami pri letoch medzi letiskami v Európskom hospodárskom priestore, v rámci spoločného záväzku boja proti zmene klímy;

3.2 Cieľom návrhu je tiež zabrániť narušeniu hospodárskej súťaže tým, že sa táto výnimka uplatní len v súvislosti s prevádzkovateľmi lietadiel, ktorí buď nezískali bezplatné kvóty, alebo vrátili všetky bezplatné kvóty, ktoré im boli pridelené v súvislosti s takýmito činnosťami v roku 2012.

4. Pripomienky

4.1 Výbor už v svojom predchádzajúcom stanovisku, ktoré má pre európsku leteckú dopravu zásadný význam, podporil: — globálne riešenie otázky obchodovania s emisnými kvótami, — jednotný európsky vzdušný priestor, ktorý by mal fungovať čo najlepšie, — vhodnú reguláciu. „Vytvorenie jednotného európskeho vzdušného priestoru je nevyhnutné na zabezpečenie konkurencieschopnosti leteckého priemyslu EÚ na svetovom trhu“ (2), pretože letecká doprava predstavuje významnú hospodársku zložku európskeho hospodárstva, keďže ročne prepraví 748 miliónov cestujúcich a vyše 11 miliónov ton tovaru, prispieva 359 miliardami EUR k HDP a zamestnáva viacej než 5 miliónov osôb.

4.2 Výbor preto súhlasí s rozhodnutím uplatniť moratórium na zavedenie systému obchodovania s emisnými kvótami pre letecké spoločnosti, ktoré prevádzkujú lety do a z Európskeho hospodárskeho priestoru, aby sa ukončili medzinárodné rokovania. Domnieva sa však, že všetky regióny sveta by mali súhlasiť s uplatňovaním systému obchodovania s emisnými kvótami aj na medziregionálne lety.

4.3 Výbor upozorňuje na nebezpečenstvá, ktoré by z toho mohli vyplynúť pre konkurencieschopnosť európskej dopravy. V čase platnosti moratória na zavedenie systému obchodovania s emisnými kvótami budú cestujúci letov v rámci EÚ platiť poplatky v súlade s oprávnenými požiadavkami environmentálnej povahy, zatiaľ čo cestujúci ostatných krajín tieto poplatky platiť nebudú.

4.4 Vzhľadom na uvedené úvahy výbor žiada urýchlene nájsť riešenie, založené na globálnom prístupe, aby sa zamedzilo nespravodlivým sankciám a narušeniu hospodárskej súťaže. Ak by sa nenašlo globálne riešenie otázky obchodovania s kvótami, bez pochýb by došlo k spomaleniu rozvoja európskeho trhu, ktorý by ako jediný podliehal tomuto druhu právnej úpravy.

V Bruseli 13. februára 2013 Predseda Európskeho hospodárskeho a sociálneho výboru Staffan NILSSON

(1) Súdny dvor EÚ, rozsudok vo veci C-366/10 – The Air Transport Association of America, American Airlines, Inc., Continental Airlines, Inc., United Airlines, Inc. /The Secretary of State for Energy and Climate Change, Luxemburg 21. decembra 2011.

(2) CESE 1391-2011, Ú. v. EÚ C 376, 22.12.2011, p. 38.